РЕГЛАМЕНТ (ЕО) № 53/2008 НА КОМИСИЯТА
от 22 януари 2008 година
за откриване и управление на тарифни квоти на Общността за вина с произход от Република Черна гора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 62 от него,
като има предвид, че:
(1)
Споразумението за стабилизиране и асоцииране между Европейските общности и техните държави-членки, от една страна, и Република Черна гора, от друга страна (2) (наричано по-долу „Споразумението за стабилизиране и асоцииране“) беше подписано в Люксембург на 15 октомври 2007 г. Споразумението за стабилизиране и асоцииране е в процес на ратифициране.
(2)
На 15 октомври 2007 г. Съветът сключи Временно споразумение относно търговията и свързаните с нея въпроси между Европейската общност, от една страна, и Република Черна гора, от друга страна (3) (наричано по-долу „Временното споразумение“), което предвижда ранното влизане в сила на разпоредбите за търговия и свързаните с търговията разпоредби на Споразумението за стабилизиране и асоцииране.
(3)
По силата на Временното споразумение и на Споразумението за стабилизиране и асоцииране вината с произход от Република Черна гора могат да бъдат внасяни в Общността в рамките на тарифните квоти на Общността с нулеви митни сборове.
(4)
Определените във Временното споразумение и в Споразумението за стабилизиране и асоцииране тарифни квоти са годишни и се подновяват за неопределен период от време. Комисията следва да приеме условията за откриването и управляването на тези тарифни квоти на Общността.
(5)
Регламент (ЕИО) № 2454/93 на Комисията от 2 юли 1993 г. за определяне на разпоредби за прилагането на Регламент (ЕИО) № 2913/92 на Съвета относно създаване на Митнически кодекс на Общността (4) кодифицира управлението на тарифните квоти, които ще се използват в хронологичен ред от датите на приемане на митническите декларации.
(6)
Необходимо e да се следи, по-специално, за осигуряването на равен и непрекъснат достъп на всички вносители от Общността до споменатите тарифни квоти и за прилагането без прекъсване на предвидените ставки за тези квоти по отношение на целия внос на споменатите продукти във всички държави-членки до изчерпване на квотите. За да се гарантира ефективността на общото управление на тези квоти, следва да няма пречка да се разреши на държавите-членки да изтеглят от квотните обеми необходимите количества, съответстващи на действителния внос. Комуникацията между държавите-членки и Комисията следва, доколкото е възможно, да се извършва по електронен път.
(7)
Настоящият регламент следва да се прилага при влизането в сила на Временното споразумение и да продължи да се прилага след влизането в сила на Споразумението за стабилизиране и асоцииране.
(8)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
1. Откриват се тарифни квоти при нулева ставка на митото за вина, които са внесени в Общността и са с произход от Република Черна гора, както е определено в приложението.
2. Митото с нулева ставка се прилага при следните условия:
а)
внесените вина са придружени от доказателство за произход, както е предвидено в протокол 3 към Временното споразумение и към Споразумението за стабилизиране и асоцииране;
б)
внесените вина не се ползват от субсидии за износ.
Член 2
Тарифната квота, посочена в член 1, се управлява от Комисията в съответствие с членове от 308а до 308в от Регламент (ЕИО) № 2454/93.
Член 3
Държавите-членки и Комисията осъществяват тясно сътрудничество за прилагане на разпоредбите на настоящия регламент.
Член 4
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 януари 2008 година.